
РЕШЕНИЕ
№ РС-499-18-010
Днес, на 06.02.2019г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
	Антон Славчев - Заместник-председател
	Антоанета Георгиева - Цонкова- член
	Пламен Йоцов - член
	Силвия Къдрева- член
У С Т А Н О В И :
Производството е по реда на чл.71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на идентични сигнали с рег. № ЦУ01/С-499/22.10.2018г. и с рег. № ЦУ01/С-605/05.12.2018г., обединени под номера на регистрирания по-рано сигнал с рег. № ЦУ01/С-499/22.10.2018г., подадени от идентифицирано по смисъла на чл.48, ал.1, т.1 от ЗПКОНПИ лице.
Сигналът е насочен срещу Пепа Димитрова Чиликова- заместник-кмет на Община С.
В сигнала се съдържат твърдения за това, че със Заповед №РД-15-2220/17.08.2018г. на кмета на община С. Пепа Чиликова е назначена за Председател на комисия, която да разгледа и оцени получените оферти за участие в обществена поръчка с предмет: „Извършване на услуги по дезинсекция, дезакаризация и дератизация на територията на Община С.“. За спечелил обществената поръчка участник комисията, ръководена от Чиликова, е определила „***“ АД, град С., като е отстранила преднамерено друг участник – „***“ ООД. Управляващ на „***“ АД е В.Т.К.-Х., която е член и на Постоянна комисия по заетостта към Областния съвет за развитие на Област С., чийто член е и Пепа Чиликова. Участието на двете като членове на една и съща постоянна комисия води до съмнения в безпристрастност и обективност в действията на Чиликова, в качеството й на Председател на комисията, определила спечелилия обществената поръчка участник.
Към сигнала са приложени като доказателства протоколи от работата на комисията за провеждане на обществената поръчка, подробна писмена обосновка, справка от официалната интернет страница на Областна администрация- С., подраздел „Постоянна комисия по заетостта към Областния съвет за развитие на Област С.“, справка от Търговски регистър за актуалното състояние на „***“ АД, титулна страница и стр.27 и 28 от „Практическо ръководство за ръководители за установяване на конфликт на интереси в процедури за обществени поръчки“, както и „Ръководство за специалисти за възлагане на обществени поръчки“, февруари 2018, титулна страница и страници 21-ва и 22-ра.
Във връзка с твърденията в сигнала, Комисията е изискала и с писмо, вх. №15269/15.11.2018г., е получила от кмета на Община С. доказателства за служебното качество на Пепа Димитрова-Чиликова като заместник-кмет на Община С. – Трудов договор №60/12.11.2015г., Заповед № РД 15-2241/25.09.2017г. за определяне функциите и задълженията на заместник-кметовете на Община С., длъжностна характеристика, подадените от нея декларации по чл.12 от ЗПУКИ (отм.), както и Заповед № РД 15-1138/25.08.2016г. на Кмета на Община С., Заповед № РД 15-2220/17.08.2018г. на Заместник-кмета на Община С. и обява за обществена поръчка, изх. № 1200-379/ 09.08.2018г.
От Областния управител на Област С. са изискани и получени, с писмо вх. №15375/19.11.2018г. на КПКОНПИ, доказателства за определяне на състава на Постоянната комисия по заетостта към Областния съвет за развитие на Област С., в това число за включването на Пепа Димитрова-Чиликова и В.Т.К.-Х. като членове на същата.
Комисията служебно е извършила справки в НБД „Население“, в Търговски регистър и в Регистър на лицата, заемащи висши публични длъжности за подадена декларация по чл.35, ал.1, т.2 и т.4 от ЗПКОНПИ, както и на електронните страници на Община С. и Областна администрация – С.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от идентифицирано физическо лице, с посочени три имена, длъжност и адрес.
Пепа Димитрова Чиликова е назначена за заместник-кмет на Община С. по Трудов договор №60/12.11.2015г. Същата е подала декларации по чл.12, т.1 и т.2 от ЗПУКИ (отм.)
Със Заповед №РД15-2241 от 25.09.2017г. на кмета на Община С. са определени функциите на заместник-кметовете на общината, като на „Заместник-кмет по хуманитарни дейности“, какъвто е Пепа Чиликова, видно от електронната страница на Община С., са вменени функциите по ръководство, координация и контрол в областта на: здравеопазването, социалните дейности, спорт и младежки дейности, образование, култура и вероизповедания и връзки с обществеността.
Със Заповед №15-1138 от 25.08.2016г. кметът на Община С. е възложил на Р.И. – заместник-кмет „Финанси и общинска икономика“ да организира и възлага обществени поръчки, с възложител Община С. и да сключва договорите с определените изпълнители по тях.
На 09.08.2018г. в АОП е приета и под номер 1200-379/ 09.08.2018г. е публикувана обява за обществена поръчка на стойност по чл.20, ал.3 от ЗОП с предмет: „Извършване на услуги по дезинсекция, дезакаризация и дератизация на територията на Община С.“. Общата прогнозна стойност на поръчката е 69 990 лева, без ДДС. Срокът за получаване на офертите е 16.08.2018г., а датата на отварянето им – 17.08.2018г.
От събраните по преписката доказателства се установява, че със Заповед №РД-15-2220/17.08.2018г. на заместник-кмета на община С. Р.И. Пепа Чиликова е назначена за председател на комисия, която да разгледа и оцени получените оферти за участие в обществената поръчка с предмет: „Извършване на услуги по дезинсекция, дезакаризация и дератизация на територията на Община С.“. На свое заседание, провело се на 17.08.2018г., комисията, ръководена от Чиликова, е разгледала и оценила получените оферти, като за спечелил обществената поръчка участник е определила „***“ АД, град С. Комисията не е приела писмената обосновка и не е допуснала до оценяване и класиране по обществената поръчка участника „***“ ООД. 
От справка в Търговски регистър е видно, че сред членовете на Управителния съвет и представляващ на „***“ АД, ЕИК ***, гр. С., е В.Т.К.-Х. Същата е член и на Постоянна комисия по заетостта към Областния съвет за развитие на Област С., определена от Конфедерацията на работодателите и индустриалците в България /КРИБ/, в качеството й на регионален представител на КРИБ в град С. (писма с вх.рег.№40-0003/14.03.2012г. и вх.рег.№40-00019/04.09.2013г. на Областна администрация – С.).
Член на Постоянната комисия по заетостта към Областния съвет за развитие на Област С. е и Пепа Чиликова, определена от кмета на Община С. (писмо, вх. №91-00129/04.01.2016г. на Областна администрация – С.).
От справка в НБД „Население“ не се установи родство между Пепа Чиликова и В.Т.К.-Х. по смисъла на §1, т.1, б. „а“ от ДР на ЗПКОНПИ.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Пепа Димитрова Чиликова, като заместник-кмет на Община С., е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ.
Съгласно чл.9, ал.2 от Закона за насърчаване на заетостта (ЗНЗ) постоянни или временни комисии по заетостта се създават с решение на областните съвети за развитие, като членовете на комисията са посочени в чл.9, ал.5 от ЗНЗ. 
Съгласно чл.2 от Правилника за устройството и дейността на Постоянната комисия по заетостта към Областния съвет за развитие на Област С. (приет на заседание на Областния съвет за регионално развитие от 20.03.2002г., изм. с протокол от 24.09.2009г.), комисията е постояннодействащ орган, който подпомага областния управител при определяне, организиране и контролиране провеждането на държавната политика по насърчаване на заетостта и обучението на възрастни на регионално равнище. Председател на Постоянната комисия по заетостта е Областният управител, а в състава й се включват представители на областната администрация и на общините на територията на областта, териториалните поделения на Агенцията по заетостта, министерствата и други държавни институции, областните структури на представителните организации на работодателите и представителните организации на работниците и служителите, отраслови и браншови организации и други. Членовете на комисията не получават възнаграждение за участието си в заседанията, според чл.11, ал. 2 от ЗНЗ, респективно чл.7 от правилника.
От събраните по преписката доказателства се установи, че Пепа Чиликова, като заместник-кмет на Община С. е определена от кмета на общината за член на Постоянна комисия по заетостта към Областния съвет за развитие на Област С. В.Т.К.-Х., в качеството й на регионален представител в град С. е определена от Конфедерацията на работодателите и индустриалците в България за член на Постоянната комисия по заетостта към Областния съвет за развитие на Област С. За участието си в комисията двете не получават възнаграждение.
В сигнала не се съдържат твърдения, а и в хода на производството не се събраха доказателства да е налице родство между Пепа Чиликова и В.Т.К.-Х. по смисъла на §1, т.15, б. „а“ от ДР на ЗПКОНПИ.
Участието на Чиликова и К.-Х. в Постоянната комисия по заетостта не поражда свързаност помежду им и на основание §1, т.15, б. „б“ от ДР на ЗПКОНПИ, т.е. не е предпоставка за икономически зависимости между тях.
	Представените като доказателства по преписката „Практическо ръководство за ръководители за установяване на конфликт на интереси в процедури за обществени поръчки“, както и „Ръководство за специалисти за възлагане на обществени поръчки“, съставени от експертна група на държавите-членки с помощта на Европейската служба за борба с измамите (OLAF), са работни документи, имащи за цел да улеснят прилагането на оперативните програми и да насърчат следването на добрите практики от страна на държавите-членки на Европейския съюз. Същите, обаче, не са правно обвързващи за тях, а осигуряват общи насоки с препоръки и отразяват най-добрите практики. Същите следва да се тълкуват, като се взема предвид националната правна рамка.
ЗПКОНПИ, както и отмененият с него Закон за предотвратяване и установяване на конфликт на интереси (ЗПУКИ), не съдържат легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. Именно, пораждането на основателни съмнения в безпристрастността и обективността на лицето, заемащо публична длъжност по отношение на идентифицираните икономически зависимости е определящо за наличието на свързаност на това основание, по смисъла на §1, т.15, б. „б“ от ДР на ЗПКОНПИ.
В своята практика Върховният административен съд (ВАС) приема, че „зависимостта“ по §1, т.1 от ДР на ЗПУКИ (отм.), респективно по §1, т.15, б. „б“ от ЗПКОНПИ, е икономическа, когато водещият мотив за лицето е икономически (Решение №15662 от 22.12.2014г. по адм.д. №6531/2014г. по описа на ВАС, VII отд.). Икономическата зависимост по смисъла на ЗПУКИ (отм.), респ. по ЗПКОНПИ, има различни практически хипотези - притежаване на дялове или акции в търговско дружество (Решение №1290 от 28.01.2013г. на ВАС по адм.д. №11138/ 2012г., V отд.; Решение №15558 от 25.11.2013г. на ВАС по адм.д. №8592/2013г., VII отд.); две физически лица, които притежават дялове в капитала на едно дружество с ограничена отговорност (Решение №10866 от 22.07.2011г. по адм.д. №2814/2011г. по описа на ВАС); договор за покупко-продажба (Решение №15662 от 22.12.2014г. по адм.д. №6531/2014г. по описа на ВАС); трудов или граждански договор (Решение №6781 от 20.05.2014г. по адм.д. №324/2014г. по описа на ВАС).
В случая липсва която и да е от посочените проявни форми на икономическа зависимост. От една страна, определянето на Чиликова или К.-Х. за член на Постоянната комисия по заетостта, не е свързано или обусловено от определянето на другата като такъв, тъй като органите, които ги излъчват са различни и независими един от друг – за Чиликова това е кметът на Община С., а за К.-Х. - КРИБ. От друга страна, основната дейност на Постоянната комисия по заетостта към Областния съвет за развитие на Област С. е да подпомага областния управител при определяне, организиране и контролиране провеждането на държавната политика по насърчаване на заетостта и обучението на възрастни на регионално равнище, което води до извода, че дейността на тази комисия е изцяло в обществен интерес и не формира „стопанско-финансово“ обвързване между нейните членове. Нещо повече, същите не получават възнаграждение за работата си в комисията. Следователно, не са налице необходимите юридически факти, за да се направи правният извод за наличието на икономически зависимости между Чиликова и К.-Х., свързани с в работата им в комисията. Оттук, не е налице и свързаност между тях по смисъла на §1, т.1, б.“б“ от ДР на ЗПКОНПИ.
От събраните по преписката доказателства се установи, че Пепа Чиликова, като председател на назначената от оторизирания заместник-кмет на Община С. комисия, която да разгледа и оцени получените оферти за участие в обществената поръчка с предмет: „Извършване на услуги по дезинсекция, дезакаризация и дератизация на територията на Община С.“, е упражнила свои правомощия по служба. На проведеното заседание на комисията на 17.08.2018г., тя е участвала в разглеждането и оценяването на получените оферти, както и в определянето на спечелилия обществената поръчка участник „***“ АД, град С., в чийто управителен съвет участва В.К.-Х. Упражнените от Чиликова правомощия по служба, обаче, не могат да се квалифицират като упражнени в частен интерес, тъй като същите не касаят неин собствен или на свързано с нея лице частен интерес.
Следователно, налице са два от елементите от състава на конфликт на интереси по чл.52 от ЗПКОНПИ - лице, заемащо висша публична длъжност и упражнени от него правомощия по служба. Не е налице, обаче, третият елемент- наличието на релевантен частен интерес за Пепа Чиликова или за свързано с нея лице от упражнените от нея правомощия по служба.
Липсата на релевантен частен интерес от упражнените правомощия по служба води до липса на конфликт на интереси. 
По отношение на начина и процедурата по провеждането на обществената поръчка КПКОНПИ не е компетентна да се произнася, тъй като, съгласно нормативните разпоредби на Закона за обществените поръчки контролът и мониторингът във връзка с процедурите се осъществява от Агенцията за обществени поръчки, от Агенция за държавна финансова инспекция, от Комисията за защита на конкуренцията и от Сметна палата.
Водена от горното и на основание чл.74, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество
РЕШИ:
НЕ УСТАНОВЯВА конфликт на интереси по отношение на Пепа Миткова Димитрова- Чиликова с ЕГН***, Заместник-кмет на Община С. и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че на 17.08.2018г., като председател на комисия, е участвала в разглеждането и оценяването на получените оферти за участие в обществена поръчка с предмет: „Извършване на услуги по дезинсекция, дезакаризация и дератизация на територията на Община С.“, както и в определянето на спечелилия обществената поръчка участник, поради липса на частен интерес, неин или на свързано с нея лице по смисъла на §1, т.15 от Допълнителните разпоредби на ЗПКОНПИ. 
Препис от решението, ведно с цялата административна преписка, да се изпрати на Окръжна прокуратура – С., с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Заместник - председател:………………/Антон Славчев/
Член:………………………………………/Антоанета Цонкова/
Член:…………………...……………....…./Пламен Йоцов/
Член:…………………………………......../Силвия Къдрева/

